Приключи първото издание на Международния детски турнир по футбол „Проф. д-р Лъчезар Цоцорков“

  	Приключи първото издание на Международния детски турнир по футбол „Проф. д-р Лъчезар Цоцорков“, който се проведе на 4 и 5 декември в спортна зала „Арена Асарел“ в Панагюрище. В надпреварата участваха общо десет отбора, сред които бяха детските формации на италианските грандове „Милан“ и „Ювентус“, ФК „Оборище“-Панагюрище, клубове от София, Пловдив, Перник и други градове от цялата страна. През двата дни на турнира се изиграха общо 24 мача, като със златните медали се окичиха децата на ФК „Национал“-София. Феноменалното им представяне предизвика интереса на италианските школи. Второто място в турнира остана за тима на „Черноморец“-Бургас, а трети се наредиха децата на „Локомотив“-София. „Оборище“-Панагюрище остана на 9 място в крайното класиране с една победа – срещу „Лион“ с 5:3, и три загуби – от италианския „Милан“, „Черноморец“-Бургас и „Локомотив“-София. 
  	Кулминацията на турнира бе демонстративен „Мач на звездите“, в който участваха легенди на италианския и българския футбол като Франко Барези, Тото Скилачи, Стефано Еранио, Стефано Такони, Морено Торичели, Мауруцио Ганц, Диего Фикара, Емил Костадинов, Бончо Генчев, Цанко Цветанов, Георги Иванов-Гонзо, Дончо Донев и Георги Славчев. Атрактивният двубой предизвика много емоции по трибуните, като в крайна сметка легендите на България победиха с 9:8 тези на Италия. Начало на „Мача на звездите“ даде Лъчезар Цоцорков – внук на покойния председател на Надзорния съвет на „Асарел-Медет“АД проф. д-р Лъчезар Цоцорков. 
  	Броени часове преди „звездния мач“ легендите на италианския футбол посетиха „Асарел-Медет“АД, с чието генерално спонсорство се реализира турнирът. Гостите бяха приветствани от председателя на Надзорния съвет Димитър Цоцорков и изпълнителния директор инж. Делчо Николов, които им благодариха, че с присъствието си в Панагюрище оказват подкрепa за първото издание на Международния детски турнир по футбол „Проф. д-р Лъчезар Цоцорков“. 
  	Легендите на „скуадра адзура“ получиха като подарък от компанията фланелка на футболен клуб „Оборище“ – Панагюрище и черешово топче. От своя страна Франко Барези похвали „Асарел-Медет“АД за подкрепата, която дружеството оказва за детския футбол и изтъкна, че това е много важно за развитието на малките таланти. Барези подари на изпълнителния директор инж. Делчо Николов своя фланелка на „Милан“ с легендарния номер 6. 
  След това звездите на италианския футбол се снимаха за спомен с отбора по мини футбол на „Асарел-Медет“ и раздадоха стотици автографи на своите фенове, които работят в компанията.
  
